Luister: Dirkie Dassie speel wegkruipertjieFletcher is geskryf deur Cecile Schultz en word voorgelees deur Elana Barker in samewerking met Maroela Media en Solidariteit Helpende Hand se Tassie-projek. Eendag lank, lank gelede was daar ŉ bruin dassie. Sy naam was Dirkie. Dirkie het daarvan gehou om saam met sy maatjies op die klippe in die berge te lê. Daar het hy heerlik in die warm Afrika-sonnetjie gebak. Dirkie en sy maatjies het elke dag wegkruipertjie gespeel. Hy het altyd die beste wegkruipplekke gekry. Kom ek vertel julle wat eendag met Dirkie gebeur het. Een somersoggend het Dirkie en sy maatjies weer besluit om wegkruipertjie te speel. Dirkie het besluit om nuwe wegkruipplekke te soek. Hy was so opgewonde! Net toe sy maatjie begin tel, hardloop hy so vinnig as wat hy kan na die verste klippe. Hy skarrel tussen die grassies en klippe deur. Daar sien hy ŉ oop stuk gras. Hy hardloop soontoe om daar weg te kruip, maar o wee … Skielik hoor hy ŉ vreemde geluid. Dis ŉ groot arend wat op hom afpeil! Die arend gryp hom aan sy lyfie en begin weer opvlieg. “Help!” skree Dirkie, “Help!” Sy maatjies skrik so groot dat hulle skoon vergeet hulle speel wegkruipertjie. “Aggenee!” roep hulle uit. “Dit is verskriklik!”. Hulle kan nie glo wat hulle sien nie. ŉ Massiewe arend het vir Dirkie gevang. Arend wil natuurlik nie met hom speel nie, hy wil hom opvreet. Almal kyk baie benoud na Dassie en wonder wat hulle kan doen om te help. Arend vlieg rustig met Dirkie in sy kloue. Skielik is daar ŉ verskriklike rukwind. Arend verloor sy balans en laat val vir Dirkie. Kaplaks! val Dirkie op sagte groen grassies. “Nou beter ek wegkruip vir arend,” dink Dirkie hardop. Dirkie hardloop so vinnig as wat hy kan onder die bome deur en kruip tussen die klippe weg. Arend kan hom glad nie kry nie en besluit om weg te vlieg. Al Dirkie se maatjies kom aangehardloop en vra met groot, ronde oë: “Dirkie, hoe voel jy?” “Ek het my boeglam geskrik. Ek belowe ek sal nooit weer so ver gaan wegkruip nie,” antwoord Dirkie. Maats, in hierdie storie sien ons Dirkie het in ’n gevaarlike situasie beland. Partykeer beland ons mense ook in gevaarlike situasies en dan het ons iets nodig wat ons kan help om daaruit te kom. In hierdie geval het die rukwind vir Dirkie gehelp. Die wind laat my dink aan die Heilige Gees wat ons help. Die Heilige Gees is ons Helper. Onthou, die Heilige Gees is die Gees van God. In Johannes 3 verduidelik Jesus vir Nikodemus dat hy weer gebore moet word uit die Gees en dat die Gees soos ’n wind is wat waai waar hy wil. Kom ons bid saam Heilige Gees, help my asseblief altyd. In die naam van Jesus Christus, amen. Bybelvers om te onthou Johannes 3:8 “So is elkeen wat uit die Gees gebore is.” Nog Fletcher-stories: Die Tassie-projek Die gebrek aan lees-, skryf- en kommunikasievaardighede hou groot nadele vir die kind se lewenslange leerproses en menslike vermoëns in. Duisende behoeftige kinders in Suid-Afrika het nie toegang tot die nodige hulpbronne om hierdie vaardighede te ontwikkel nie. Helpende Hand wil met hul Tassie-veldtog hierdie behoefte aanraak. Jy kan die kinders in jou gebied ondersteun deur Helpende Hand se webwerf te besoek en die vorm in te vul. Een tassie se waarde is R250. Met die Tassie-veldtog doen Helpende Hand ŉ beroep op lede van die publiek om saam met hulle hande te vat en te verseker dat minstens 4 000 tassies landwyd uitgedeel word. Outeur: Cecile Schultz is ŉ professor in menslike hulpbronbestuur aan die Tshwane Universiteit vir Tegnologie in Pretoria. Sy hou daarvan om lewensvaardighede vir haar studente asook vir die gemeenskap aan te bied. Daarom is sy betrokke by die People Upliftment Programme (POPUP) en Solidariteit Helpende Hand se Cappuccino tak. Haar passie is om Vader God, Jesus en die Heilige Gees aan kinders bekend te stel asook om hulle waardetoevoegende lewenslessies te leer. Die boekie wat oor Fletcher handel, is gebore in 2008 toe haar seun, Christiaan, 9 jaar oud was en haar dogter, Cilé-Mari (bynaam Lallie), 6 jaar oud was. Cecile is al 28 jaar met Raymond Schultz getroud en hy gee haar ruimte om haar in God se koninkryk uit te leef.